Colyn maak Man Kos: Augustus 2018
Vrydag 24 Augustus 2018
Vetkoek - Vark lekkerte
Vandag is dit koel en klam in die Laeveld. Daardie tipe koue wat jou kort kort laat mik vir iets om aan te peusel. Augustus is mos ook Vetkoek maand en Amagwinya feeste is volop.
Wel hierdie jaar het ek besluit om ietsie anders te doen. Ek het vetkoek en vark Prego gemaak.
Vetkoek en Prego Steak
Nou voor ek verder gaan ... feitlik almal wat Prego ken, weet dat die goed gewoonlik stinkend van die knoffel is en dit is presies wat my enige dis wat die woord Prego in het, laat vermy soos die pes. Sit daar by dat dit van die minder goeie snitte gemaak word en jy sit met taai en seningrige stukkie vleis wat hop van die knoffel en meer van 'n troosprys is as iets van waarde.
So tydjie gelede het ek 'n verhouding aangeknoop met die plaaslike ESKORT slaghuis in Nelspruit. Hy het aangebied om die #ManKos Potjiekos span te borg. Dit was natuurlik 'n goeie ooreenkoms want ons Potjiekos spyskaart is 100% gebou op vark.
Voeg hier by die feit dat ek 'n groot liefde vir varkvleis het en jy kry nogal interesante disse uit die vark se lyf uit.
Terug by vandag. Ek staan in die kombuis en wonder oor wat ek in my vetkoek wil insit. My oë dwaal deur die yskas en toe onthou ek, Andrè het vir my 'n pakkie van ESKORT se Prego Steaks gegee om te probeer.
ESKORT Prego Steak
Op die oog af is dit duidelik dat die vereiste chillis is aanwesig en dit lyk na 'n goed gegeurde olie in die pakkie. Ek het nou al geleer dat vark nie regtig van baie hoë hitte hou nie en ek smelt so teelepel vark vet in my pan. Toe ek die pakkie oopsny ruik ek dadelik dat daar knoffel in die storie is en ek frons, maar nouja dis die tradisie en ek gaan maar kyk hoe rof is dit regtig.
Daar is vyf mooi stukkies steak in die pakkie en ek hou van dit wat ek sien. Ek braai dit vir so 90 sekondes op die een kant en draai om. Goed gebraai met die regte hoeveelheid korsie wat gevorm het. Nog negentig sekonds en albei kante is mooi gebraai maar ek vermoed dat dit nog rou gaan wees. Halfgaar vark is nie regtig iets wat jy moet eet nie.
Ek haal die steaks uit die pan uit ... daar is nou 'n goeie laag gebraaide sous en chillies besig om vas te brand. Ek gooi so kwart koppie water in die warm pan in en dit begn dadelik borrel. Met 'n lepel skraap ek die pan bodem mooi skoon en pak die steaks terug in die sous in. So een minuut aan elke kant en ek sny die dikste een met 'n mes. Die kleur is reg en ek haal dit uit en laat rus terwyl ek my vetkoek voorberei.
Ek bak my vetkoeke vir die soort ding altyd sodat dit heeltemal hol is. Baie plek vir vulsel met 'n heerlik korsie.
Bietjie botter ... of baie ... skeppie appelkoos konfyt, tuisgemaak, breek die steak in stukkes en pak 'n mooi lagie in die holte. Volgende, dun skyfies tamatie en 'n klompie slaai blare.
En daar is hy ... heerlik ... baie lekkerder as wat ek verwag het en die knoffel is vir my, 'n man wat sensitief is vir koffel, gladnie 'n probleem nie.
Ek kan die pakkie #ESKORT Prego Steak aanbeveel. Dis goeie waarde vir geld en anders as met baie Prego pakkies, is hierdie vleis heerlik sag en sappig.
Lekker Vetkoek dag vir julle.
Geplaas deur Colyn kook ManKos om 16:56 Geen opmerkings nie:
Etikette: SPAR Deeg, Vark
Saterdag 04 Augustus 2018
Eetplek - Turn and Tender Nelspruit
Seker so twee jaar terug het ek die eerste keer by Turn and Tender gaan eet en dit was vir my gladnie 'n goeie ervaring nie. Ek het die skaapchops, 80gr bestel en ai tog, dit was dun doodgebraai en droog.
Turn and Tender - Crossings Nelspruit
Ek het die bestuur op Facebook gekontak en hy het my verseker dit was 'n glipsie. So kom dit toe dat ek so twee weke later weer daar aansit.
Hierdie keer bestel ek ek 'n Burger. Hulle menu vertel groot stories oor die burger en my gevoel is dat dit nie baie moeilik is om 'n goeie burger te maak nie. Ai tog ... weereens 'n terleurstelling. Die patty was suur en het al die tekens getoon van 'n patty wat te lank in die yskas rond gehang het. Sonder enige kommentaar is ek daar weg en besluit dat ek klaar is met die plek.
So maand gelede besluit ek dat ons maar weer die Turn en Tender moet besoek. My gedagte is dat as die plek so lank oop bly moet daar iets in hulle kos steek.
Biltong en Chedder Focaccia
Die betrokke aand breek ek een van my goue reëls en bestel Steak. Ek beskou myself as 'n baie goeie Steak braaier en ek verouder my eie vleis vir enige iets van 30 to 120 dae. So my vrou weet goed dat ek basies geen eetplek vertrou met steak nie en om almal se aand te beskerm bestel ek dit nie by eetplekke nie.
Die steak kom by die tafel aan en onmiddelik merk ek dat daar bykans geen vet aan die vleis is nie. Alhoewel ek die Rump stert stuk bestel het en vir seker nie die "maer" opsie gevra het nie. Ek wil knor maar een kyk na Poppie en ek besluit om nie haar aand te bederf nie. Die steak was wel geurig en sag en redelik goed gaar, effens gaarder as wat ek verkies maar heeltemal aanvaarbaar.
Piri Piri Calamari
Toe ons in die kar klim reken ek ... Ok, ek het nou weer besef ek moenie steak by eetplekke bestel nie.
Heimlik besluit ek toe ek moet daardie menu deursoek ... iewers is daar sekerlik geregte wat maak dat mense na die plek toe bly terugkom.
Steak en Calamari Combo
So vir die volgende vier weke eet ons elke Vrydagaand daar en ek soek en soek. Poppie steek vas op die calamari en ek moet sê dit lyk smaaklik en die kere wat ek by haar geproe het was ek gladnie terleurgesteld nie. Maar nouja, die wat my ken weet ek skryf net oor die disse wat ek self geëet het.
Na die steak terleurstelling eet ek hulle Hoender Schnitzel en dit was heerlik. Goed gebraai en nie droog nie.
Die volgende week bestel ek drie voorgeregte ... Biltong Carpaccio, Kaas en biltong Focaccia en Calamri in Piri Piri. Dit was 'n heerlik maal, effens te veel vir my maar heerlik.
Gisteraand besluit ek toe om bietjie terug te sny en vat weer die Biltong Carpaccio en Kerrie Prawns. Weereens 'n heerlike ete vir my. Die prawns was "overcooked" maar die die Kerrie Sous het beslis baie smaak en geur. Vir my was die sous egter bietjie te souterig.
Poppie het hulle Steak en Calamari Combo geneem en dit het baie lekker gelyk. Sy eet haar vleis Medium Well en vir my was die tekstuur lekker sag maar te gaar. Dis egter 'n persoonlike smaak ding en die restaurant het nie veel daarmee te doen nie. Wat sy natuurlik baie waardeer is die "maer" opsie.
By die tafel langsaan het die man die Murgbene bestel en ek het om uitgevra oor dit. Dit het baie lekker gelyk en hy was baie in sy noppies met die smaak.
Daar was vir my so effense krapperige oomblik toe een van die bestuur my in die parkeer area uitvra oor my foto nemery van die eetplek. Die hele gesprek is nie belangrik nie maar ek het my nogal vervies, ek neem al vir jare STREET FOTOS en ek het maar net gewonder waar kom die besware vandaan. Maar nouja ... ek gaan maar my gang met kamera in die strate en steur my feitlik nooit aan die soort optredes nie. Ek wou meer atmosfeer fotos vir die storie geneem het maar het maar net weggeloop. Nie my verlies nie.
Ten slotte ... die atmosfeer is goed en die algemene geluide in die eetplek laat jou gemaklik voel en dis duidelik die gaste geniet hulle kos. Turn en Tender sal my sekerlik meer gereeld daar sien en ek is nuuskierig om hulle spyskaart verder te ondersoek.
Pryse is heel billik en ek is veral beindruk met die geur gehalte in die kos. Die diens is flink sonder dat die die kelners jou steur. Eendag sal ek maa rmy Grootseun Onderbroek aantrek en een van hulle vlagskip Steaks aanvat ... maar daar sal heelwat water in die see moet loop voor ek so waaghalsig raak. :)